На основу члана 31. став 5. и члана 33. став 4. Закона о јавном информисању и медијима („Службени гласник РС”, број 92/23),

министар информисања и телекомуникација доноси

П Р А В И Л Н И К

о начину успостављања и садржини Јединственог информационог система за спровођење и праћење суфинансирања пројеката у области јавног информисања

Члан 1.

Овим правилником ближе се уређују услови и начин успостављања Јединственог информационог система за спровођење и праћење суфинансирања пројеката у области јавног информисања (у даљем тексту: Јединствени информациони систем), уписа, обраде, вођења, ажурирања и доступности података и докумената у електронском облику, аутентикације и ауторизације корисника, друга питања од техничког значаја за вођење Јединственог информационог система, као и садржај Јединственог информационог система.

Члан 2.

Министарство надлежно за послове јавног информисања (у даљем тексту: Министарство) израђује и одржава Јединствени информациони систем уз техничку подршку органа државне управе надлежног за пројектовање, изградњу, повезивање, развој и одржавање ресурса информационо-комуникационих технологија и инфраструктуре потребних за пружање услуга електронске управе, као и подршку у примени наведених технологија.

Члан 3.

Послове у вези са администрацијом Јединственог информационог система, верификацијом и укидањем корисничких налога као и друге послове који су неопходни за функционисање Јединственог информационог система обавља лице запослено у Министарству (у даљем тексту: администратор система).

Члан 4.

Обвезници уноса података и докумената и корисници Јединственог информационог система су:

1) Република Србија, аутономна покрајина, односно јединице локалне самоуправе, које спроводе конкурсе у области јавног информисања (у даљем тексту:орган који расписује конкурс);

2) издавач медија и произвођачи медијског садржаја, који учествују на конкурсима у области јавног информисања;

3) новинарска и медијска удружења и стручњаци за медије, који се пријављују за чланове комисија;

4) представници државних органа, Регулаторног тела за електронске медије и Савета за штампу, који медијима изричу мере због кршења прописа и професионалних и етичких стандарда;

5) чланови комисија.

Члан 5.

Обвезници уноса података и докумената и корисници Јединственог информационог система из члана 4. тач. 1)–4) овог правилника именују лице које у име и за рачун обвезника врши послове уноса података и докумената у Јединствени информациони систем.

Обвезник уноса података и докумената и корисник Јединственог информационог система из члана 4. тачка 3) овог правилника, који се пријављује за члана комисије, податке и документа у Јединствени информациони систем уноси лично.

У сврху креирања налога, а ради аутентикације и ауторизације корисника и у циљу успостављања и функционисања Јединственог информационог система, лица из ст. 1. и 2. овог члана уносе следеће податке:

1) име;

2) презиме;

3) број телефона;

4) мејл адресу.

Податке из става 3. тач. 1)–3) овог члана верификује администратор система, док се мејл адреса аутоматски верификује кроз процедуру регистрације физичког лица.

Приликом регистрације, лица из ст. 1. и 2. овог члана прилажу очитан, скениран или фотографисан лични документ (личну карту или пасош).

Након креирања налога лицу из ст. 1. и 2. овог члана се, на захтев, додељује одређена корисничка улога за унос и претраживање података у Јединственом информационом систему.

Пријаву лица из става 1. овог члана за одређену корисничку улогу администратор система може одобрити, одбити, укинути или временски ограничити.

Члан 6.

Лице из члана 5. овог правилника може отворити само један налог који није временски ограничен и који омогућава праћење историје активности без обзира на корисничку улогу коју је то лице имало у претходном периоду.

Пријава лица из члана 5. став 7. овог правилника за неку од корисничких улога верификује се од стране администратора система.

Члан 7.

Обвезници уноса података и докумената из члана 4. тачка 1) овог правилника дужни су да у року од 15 дана од дана успостављања Јединственог информационог система именују овлашћено лице које у име и за рачун обвезника врши послове уноса података и докумената преко веб портала Јединственог информационог система.

Податке које овлашћено лице из става 1. овог члана уноси у Јединствени информациони систем су:

1) назив органа који расписује конкурс;

2) ниво органа јавне власти (Република Србија, аутономна покрајина, односно јединица локалне самоуправе);

3) матични број;

4) ПИБ;

5) адреса седишта;

6) регион;

7) мејл адреса;

8) веб адреса.

Члан 8.

Обвезници уноса података и докумената из члана 4. тачка 2) овог правилника дужни су да до краја календарске године која претходи години расписивања конкурса унесу податке и региструју их на веб порталу Јединственог информационог система.

Подаци које овлашћено лице из става 1. овог члана уноси у Јединствени информациони систем су:

1. пословно име;
2. матични број;
3. ПИБ;
4. правна форма (ОД, КД, ДОО, АД, ПР, УГ, синдикат, верска организација);
5. шифра и назив претежне делатности;
6. датум регистрације у надлежном регистру и назив надлежног регистра;
7. адреса седишта (држава, град/општина, место, поштански број, улица и број);
8. адреса за пријем поште;
9. мејл адреса;
10. веб адреса;
11. контакт телефон;
12. име и презиме законског заступника;
13. број наменског рачуна код Управе за трезор за производњу медијских садржаја;

14) број наменског рачуна код Управе за трезор за пројекте стручне едукације, унапређења професионалних и етичких стандарда и истраживања у области јавног информисања;

15) SWIFT/IBAN и назив пословне банке;

16) број запослених и ангажованих лица по основу уговора о делу, ауторског уговора или уговора о привременим и повременим пословима код учесника конкурса за период јануар–новембар у години која претходи години расписивања конкурса, за сваки месец појединачно.

Подаци из става 2. тачка 16) овог члана, доказују се изводима из појединачне пореске пријаве за порез и доприносе по одбитку – ППП ПД1, односно доказима надлежних институција обавезног социјалног осигурања. Податке о запосленима и радно ангажованим лицима учесник конкурса ажурира једном годишње, а најкасније до краја године која претходи години расписивања конкурса.

За измену података из става 2. тач. 1)–16) овог члана потребна је верификација администратора система, осим за измену података из става 2. тач. 9)–11) овог члана.

Издавач медија региструје сваки појединачни медиј у Јединствени информациони систем и уноси следеће податке:

1. назив медија;
2. регистарски број медија из Регистра медија, који се води у Агенцији за привредне регистре Републике Србије;
3. датум регистрације;
4. језик;
5. издавалац дозволе;
6. форма (дневне и периодичне новине, сервис новинске агенције, радио програм, телевизијски програм, интернет портали, интернет-радио, интернет- телевизија, остало);
7. име и презиме главног уредника.

Поред података из става 5. овог члана издавачи електронских медија уносе и следеће податке:

1. број дозволе;
2. период важења дозволе од – до;
3. врста медијске услуге према садржају;
4. врста медијске услуге према начину дистрибуције;
5. зона покривања- расподеле.

Податке о изреченим мерама медијима због кршења професионалних и етичких стандарда у Јединствени информациони систем уноси лице овлашћено од стране државних органа, Регулаторног тела за електронске медије и Савета за штампу.

Лице које се бави производњом медијских садржаја уноси у Јединствени информациони систем следеће податке из Евиденције произвођача медијских садржаја:

1. евиденциони број произвођача медијских садржаја;
2. датум евидентирања;
3. одговорно лице.

Уколико обвезник уноса података и докумената из члана 4. тачка 2) овог правилника не испуни дужност из става 1. овог члана, ускраћује му се право учешћа на конкурсу.

Члан 9.

Обвезници уноса података и докумената из члана 4. тачка 3) овог правилника, који пријављују кандидате за чланове комисија, дужни су да именују овлашћено лице које у име и за рачун обвезника врши послове уноса података и докумената преко веб портала Јединственог информационог система.

Подаци које овлашћено лице из става 1. овог члана уноси у Јединствени информациони систем су:

1) пословно име;

2) матични број;

3) ПИБ;

4) правна форма

5) шифра и назив претежне делатности;

6) датум регистрације у надлежном регистру и назив надлежног регистра;

7) адреса седишта;

8) контакт телефон;

9) име и презиме законског заступника;

10) мејл адреса;

11) веб адреса;

12) врста удружења (новинарско или медијско);

13) број активних чланова;

14) да ли је удружење издавач медија;

15) назив и регистарски број медија чији је удружење издавач.

За измену података из става 2. тач. 1)–15) овог члана потребна је верификација администратора система, осим за измену података из става 2. тач. 8), 10) и 11) овог члана.

Новинарско, односно медијско удружење које пријављује кандидате за чланове комисија дужно је да до краја календарске године, која претходи години расписивања конкурса, унесе податке и региструје их у Јединствени информациони систем.

Уколико новинарско, односно медијско удружење не испуни дужност из става 4. овог члана не може предлагати чланове комисије за конкурсе у области јавног информисања у текућој години.

Члан 10.

Подаци које кандидат за члана комисије уноси у Јединствени информациони систем су:

1) број телефона;

2) радни статус (запослен, радно ангажован, незапослен, пензионер);

3) назив послодавца;

4) радно место.

За доказ о радном статусу кандидат за члана комисије прилаже извод из евиденције из Републичког фонда за пензијско и инвалидско осигурање или друге институције социјалног осигурања.

За измену података из става 1. тачка 2) овог члана потребна је верификација администратора система.

Кандидат за члана комисије пријављује се сваке календарске године за учешће у раду комисије за наредну годину.

Приликом пријаве кандидат ажурира податке по ком основу се пријављује за члана комисије, као представник новинарског и медијског удружења или самостално.

За лице које се пријављује као кандидат новинарског и медијског удружења, потребна је сагласност тог удружења.

Обавеза кандидата за члана комисије је да уз пријаву попуни/ажурира радну биографију на обрасцу за пријаву за члана комисије, који се поставља на платформи Јединственог информационог система, а чији је саставни део бодовна листа за оцену биографије.

Неправилно или непотпуно попуњене пријаве биће враћене кандидату за члана комисије на допуну.

Пријаве свих кандидата из става 4. овог члана формирају посебан регистар кандидата за члана комисије у оквиру Јединственог информационог система.

Регистар кандидата из става 9. овог члана садржи следеће податке:

1) име кандидата;

2) презиме кандидата;

3) назив удружења - уколико је кандидат новинарског и медијског удружења;

4) сагласност новинарског и медијског удружења;

5) датум пријаве;

6) статус пријаве (чека оцену, упућена на допуну, оцењена);

7) број бодова;

8) датум и време последње измене.

Једно лице може бити пријављено у регистар кандидата само по једном основу, као кандидат новинарског и медијског удружења или као лице које се самостално пријављује.

Подаци из регистра кандидата доступни су јавности.

Члан 11.

Обвезници уноса података и докумената из члана 4. тачка 4) овог правилника дужни су да у року од 15 дана од дана успостављања Јединственог информационог система именују овлашћено лице које у име и за рачун обвезника врши послове уноса података и докумената преко веб портала Јединственог информационог система.

Подаци које овлашћено лице из става 1. овог члана уноси у Јединствени информациони систем су:

1. пословно име;
2. матични број;
3. ПИБ;
4. правна форма;
5. адреса седишта;
6. контакт телефон;
7. име и презиме законског заступника;
8. мејл адреса;
9. веб адреса.

За измену података из става 2. тач. 1)–9) овог члана потребна је верификација администратора система, осим за измену података из става 2. тач. 6), 8) и 9) овог члана.

Овлашћено лице из става 1. овог члана у обавези је да до 15. јануара текуће године унесе податке о појединачним мерама изреченим медијима у току претходне календарске године.

Подаци које овлашћено лице из става 1. овог члана уноси су:

1) назив органа који је изрекао меру (државни орган /Регулаторно тело за електронске медије/ Савет за штампу);

2) датум изрицања мере;

3) тип мере (одлука о прекршеном Кодексу новинара Србије, јавна опомена, опомена, упозорење, привремена забрана, привремено одузимање дозволе и трајно одузимање дозволе);

4) опис изречене мере.

Приликом оцене пројеката члановима комисије ће бити доступни подаци о изреченим мерама медију у години која претходи години расписивања конкурса.

Подаци о изреченим мерама медијима доступни су јавности.

Члан 12.

Обвезник уноса података и докумената из члана 4. тачка 1) овог правилника у обавези је да на платформи Јединственог информационог система објави:

1. одлуку о конкурсима које расписује у току календарске године;
2. јавни позив којим је конкурс расписан;
3. имена и биографије свих пријављених кандидата за чланове комисија;
4. бодовне листе свих пријављених кандидата за чланове комисије;
5. одлуку о именовању комисија;
6. ранг листу оцењених пројеката;
7. предлог расподеле средстава;
8. записник о раду и одлучивању комисије;
9. решење о расподели средстава;
10. извештај о конкурсима спроведеним у текућој години;
11. извештај о реализацији пројеката подржаних на конкурсима и путем појединачних давања у току претходне календарске године (интерна евалуација);
12. извештај стручног лица које врши екстерну евалуацију о реализованим пројектима подржаним на конкурсима и путем појединачних давања у току претходне календарске године;
13. извештај о анализи о потребним медијским садржајима;
14. податке о покренутим и окончаним поступцима због непоштовања уговорних обавеза у поступку суфинансирања пројеката.

Документа из става 1. овог члана морају бити објављена у машински читљивом формату, видљива јавности и трајно доступна.

Члан 13.

Обвезник уноса података и докумената из члана 4. тачка 2) овог правилника попуњава и подноси пријаву на обрасцу који се поставља на платформи Јединственог информационог система.

Лице које се бави производњом медијских садржаја уз пријаву прилаже и доказ (потврда/изјава/уговор), не старији од 30 дана, да ће медијски садржаj бити емитован/објављен у медију који је уписан у Регистар медија.

Попуњена пријава се може ажурирати или чувати у Јединственом информационом систему пре слања на одабрани конкурс.

Након слања пријаве на одабрани конкурс учесник конкурса не може изменити податке у пријави.

Елементи пријаве који се односе на податке о учеснику конкурса аутоматски се преузимају из регистрованих података у Јединственом информационом систему.

Подаци о изреченим мерама медију преко кога ће садржај бити реализован аутоматски се преузимају из података о регистрованом медију.

Учесник конкурса има увид у статус (у обради/ сачувана/ послата на конкурс/ одобрена средства/ достављен извештај) својих појединачних пријава.

Члан 14.

Пријаву за члана комисије за конкурс у текућој години може поднети искључиво кандидат који се налази у регистру кандидата из члана 10. став 9. овог правилника који је формиран у претходној години.

Кандидат се пријављује за члана комисије након расписивања сваког појединачног конкурса.

Новинарско и медијско удружење предлаже, из регистра кандидата из члана 10. став 9. овог правилника, кандидата за члана комисије за сваки појединачни конкурс.

Теоретичари, аналитичари и практичари из области медија, из регистра кандидата из члана 10. став 9. овог правилника, самостално се пријављују за члана комисије за сваки појединачни конкурс.

Уколико је обвезник уноса података и докумената из члана 4. тачка 1) овог правилника истовремено расписао више појединачних конкурса исто лице, као кандидат новинарског и медијског удружења или самостални кандидат за члана комисије, може бити пријављено на само један од расписаних конкурса.

Уз пријаву за члана комисије за сваки појединачни конкурс кандидат попуњава и податке о томе:

1) да ли је члан новинарског удружења;

2) да ли новинарско удружење, чији је члан учествује у текућој години на конкурсу органа за суфинансирање пројеката у област јавног информисања;

3) да ли је медиј у којем је запослен/ангажован члан медијског удружења;

4) да ли издавач медија/правно лице у којем је запослен/ангажован учествује у текућој години на конкурсима које је расписао орган јавне власти.

На основу донете одлуке о избору члана комисије, овлашћено лице из члана 7. став 1. овог правилника изабраним кандидатима активира корисничку улогу члана комисије за тај конкурс.

Након активирања корисничке улоге, члан комисије има увид у пријаве које су пристигле на конкурс за који је именован.

Члан 15.

Приликом оцене пројеката чланови комисије могу за сваку дату оцену унети и писано образложење.

Елементи пријаве који се односе на просечан број запослених и радно ангажованих лица као и дужину пословања учесника конкурса аутоматски се бодују на основу података из пројектне документације.

У поступку бодовања пријаве, члан комисије има могућност да:

1) унесе оцене;

2) сними податак;

3) измени податак;

4) проследи пријаву.

Док траје поступак оцене пројеката члану комисије не могу бити видљиве оцене других чланова.

Након прослеђивања бодовне листе члан комисије неће имати могућност приступа бодовној листи ради измене података.

Изузетно од става 5. овог члана, у случају да руководилац органа који је расписао конкурс укаже комисији на уочени недостатак, администратор система члановима комисије, у складу са законом, може одобрити измену бодовних листа.

Након оцене сваког појединачног пројекта од стране свих чланова комисије бодови се аутоматски обрачунавају и формира се ранг листа пројеката.

На основу ранг листе, комисија предлаже износ средстава за сваки појединачни пројекат полазећи од планираних активности и оцене буџета пројекта.

За пројекте који су добили мањи од траженог износа средстава, комисија уноси напомену за врсту ревидирања, избором опције:

1) одобрена средства ускладити са планираним активностима и постојећим бројем медијских садржаја;

2) ревидирати планиране активности и број медијских садржаја у складу са одобреним средствима.

Корисничка улога члана комисије престаје доношењем решења о расподели средстава од стране руководиоца органа који је расписао конкурс и члан комисије не може више приступити пријавама на том конкурсу.

Члан 16.

Обвезник уноса података и докумената из члана 4. тачка 1) овог правилника решење о расподели средстава објављује на платформи Јединственог информационог система, при чему му је, у складу са законом, доступна:

1. опција модела решења о расподели средстава у форми електронског документа;
2. опција за унос решења о расподели средстава;
3. опција штампања решења о расподели средстава;
4. објава решења о расподели средстава;
5. опција слања и објаве решења у машински читљивом формату (MS Excel, XLSX);
6. опција слања обавештења учесницима конкурса.

Члан 17.

Путем Јединственог информационог система омогућава се органу који је расписао конкурс да изради уговоре на основу предложеног модела који се поставља на платформи Јединственог информационог система уз преузимање основних података о органу који је расписао конкурс и учеснику конкурса.

Орган који је расписао конкурс за сваки подржани пројекат уноси у уговор крајњи датум за реализацију пројекта.

На основу податка из става 2. овог члана прати се рок за доставу извештаја.

Корисницима којима је анексом уговора продужен рок за реализацију пројекта, орган који је расписао конкурс ажурира податке у Јединственом информационом систему.

Члан 18.

Учесник конкурса попуњава изјаву о објављивању/ емитовању произведеног медијског садржаја, односно изјаву о реализацији планираних активности пре емитовања/ реализације активности на обрасцу који је доступан на платформи Јединственог информационог система најкасније осам дана пре почетка емитовања медијског садржаја, односно пре почетка реализације пројектне активности.

Уколико учесник конкурса промени датум почетка објављивања/емитовања произведеног медијског садржаја, односно реализације планираних активности пре емитовања/реализације активности дужан је да насталу измену унесе у Јединствени информациони систем.

Изјава из става 1. овог члана јавно је доступна.

Члан 19.

Након реализације пројекта учесник конкурса попуњава наративни и финансијски извештај о реализацији пројекта, на обрасцу који је доступан на платформи Јединственог информационог система.

Учесник конкурса који је добио средства за суфинансирање пројеката у области јавног информисања у износу већем од 1.200.000 динара у обавези је да уз наративни и финансијски извештај из става 1. овог члана достави извештај овлашћеног ревизора.

Уз извештај из става 1. овог члана учесник конкурса прилаже произведени медијски садржај, односно доказ о реализацији пројекта.

За учесника конкурса који није доставио извештај у уговореном року, као и учесника чији извештај није прихваћен у Јединственом информационом систему формира се одговарајућа назнака о тим чињеницама.

Члан 20.

Орган који је расписао конкурс у обавези је да, на платформи Јединственог информационог система, до краја текуће године објави извештај о спроведеним конкурсима у тој години.

Орган који је расписао конкурс у обавези је да најкасније до краја текуће године, за пројекте који су реализовани у претходној години, објави извештај о спроведеној евалуацији (интерној или екстерној).

Извештаје из ст. 1. и 2. овог члана носилац конкурса објављује на платформи Јединственог информационог система у машински читљивом формату.

Члан 21.

Јавност ће путем Јединственог информационог система имати увид у податке настале у поступку суфинансирања пројеката у области јавног информисања.

Јавности ће бити омогућен увид у следеће податке из пројеката: подносилац пројекта, назив пројекта, тема и сиже пројекта, број бодова и износ додељених средстава за подржане пројекте са одређене економске класификације.

Члан 22.

Подаци о личности који се уносе у Јединствени информациони систем обрађују се и чувају у складу са законом којим се уређује заштита података о личности.

Члан 23.

Овај правилник ступа на снагу 1. јануара 2025. године.

Број: 003026078 2024 13460 003 001 012 001

У Београду, 28. новембра 2024. године

Министар

Дејан Ристић